Yfirlýsing sveitarstjóra Norðurþings vegna óveðursins síðustu daga Nú þegar rofað hefur til eftir storminn síðustu daga er ýmislegt sem leitar á hugann . Í fyrsta lagi hversu náttúran getur verið óvægin og hversu lítil við erum þegar staðið er andspænis þeim öflum sem engu eira . Óhjákvæmilega er hugurinn hjá þeim sem upplifa nú martröð hverrar fjölskyldu - leit að týndu barni . Guð styrki ykkur . Í verðuofsanum undanfarna daga urðum við í Norðurþingi hvað verst úti í dreifbýlinu hér á svæðinu sem og er rafmagni aðeins skammtað á Kópaskeri og Raufarhöfn sem stendur . Óvíst er hve lengi sú staða varir en mikið tjón er á línum sem fæða byggðarlögin tvö . Það kemur bersýnilega í ljós við svona aðstæður hversu nauðsynlegar öflugar rafmagnstengingar eru til að ekki þurfi að hægja , jafnvel stöðva heilu samfélögin í fleiri daga vegna tjóns . Ef Bakka og Þeistareykja nyti ekki við hefðum við á Húsavík orðið mun verr fyrir barðinu á ofsanum en raunin varð . Það er að mínum dómi mikið áhyggjuefni hversu illa dreifkerfi rafmagns er undirbúið undir veður sem þessi víða um land . Þótt þónokkuð hafi áunnist í að koma " háræðakerfi " rafmagnsins í jörðu verðum við að gera mun betur í þeim efnum . Og það er vel hægt . Nærtækasta dæmið eru viðbrögð okkar við fjárskaðaveðrinu 2012 og með hvaða hætti var bætt úr raforkuöryggi við Mývatn í kjölfar þess hildarleiks sem íbúar svæðisins lentu í . Það er auðvitað ekki hægt að sitja uppi með þá áhættu að milljarðar tapist í frystigeymslum sjávarútvegs - og landbúnaðarfyrirtækja eins og við eigum t.a.m. í Fjallalambandi á Kópaskeri og GPG á Raufarhöfn árið 2019 vegna yfirvofandi rafmagnsskorts í ríku landi sem okkar . Það má ekki gerast að smærri byggðalög sitji eftir þegar að kemur að úrbótum og tryggingum á afhendingaröryggi rafmagns . Við eigum ekki að sætta okkur við það . Á Raufarhöfn er lífæð byggðarlagsins vinnsla GPG á staðnum sem er í má segja lamasessi vegna stöðunnar . Það er úrslitaatriði að nægt afl fáist á Raufhöfn til að ekki fari verr en orðið er og treysti ég á að RARIK standi þar undir væntingum . Veit ég vel að allir eru undir miklu álagi sem stendur og best að vinna sig út úr skaflinum áður en málin verða uppgerð . Við verðum í öllu falli að gera úrbætur víða og í framhaldinu tryggja enn betur bjargir sem fleytt geta samfélögunum gegnum erfiðleika sem þessa án þess að allt lamist í fleiri daga . Ég vil koma á framfæri þakklæti og góðum óskum til allra þeirra fjölmörgu starfsmanna raforkufyrirtækja , sjálfboðaliða björgunarsveita og annara sem staðið hafa í björgunar - og viðgerðaraðgerðum síðustu daga hér á svæðinu og víðar . Takk !